Man sterf week ná aanvalRaymond Forbes Wendy Barnard, Forbes se dogter, het aan Maroela Media gesê die hospitaal het hulle omstreeks 3:00 Saterdagoggend meegedeel haar pa is oorlede. “Hy was in ŉ koma sedert hulle die koeël uit sy maag verwyder het. Hy het ook bloeding op die brein gehad en sy bloeddruk het geval.” Barnard het vroeër aan Maroela Media gesê gewapende rowers het haar pa, ma en ouma op Donderdag 8 Desember, in die vroeë oggendure, op ŉ kleinhoewe buite Vereeniging oorval. ŉ Geluid in die huis het hulle wakker gemaak en Forbes het gaan ondersoek instel. Hy het hom in die huis in een van die aanvallers vasgeloop. “Hulle het een van die vensterknippe oopgebreek om die venster oop te maak en die skuifdeur deur die venster oopgemaak om in te kom,” het Barnard gesê. “Die aanvaller het op my pa geskiet, maar dit was mis en my pa het hom gestorm. Hulle het gestoei, toe nog ŉ aanvaller van buite af ingekom en my pa twee keer geskiet het.” Forbes is in die rug en arm gewond en het dadelik op die vloer inmekaargesak. Volgens Barnard is die aanvallers na haar ouma, wat in haar 80s is, se kamer, waar hulle ŉ vuurwapen teen haar kop gedruk en haar beveel het om te slaap. Daarna het hulle Barnard se ma, Hester (60), uit haar kamer gaan haal en haar gedwing om die kluis vir hulle oop te sluit. Die vermoedelik drie of vier aanvallers het met juweliersware, elektroniese ware, selfone en die Forbes-egpaar se voertuig op die vlug geslaan. “Toe hulle weg is, moes my ma in die donker deur die veld hardloop en deur draadheinings klim om hulp te kry, aangesien die aanvallers met hul fone weg is. Sy het by die bure gaan aanklop en hulle het vinnig kom help,” het Barnard gesê. Haar ouers bly al jare lank op die kleinhoewe, maar daar was nog nooit voorheen ŉ inbraak of aanval nie. “My ma en ouma is erg getraumatiseerd. Hulle was nog glad nie weer terug na die kleinhoewe toe nie. Dit het my net laat besef hoe bewus almal van hierdie dinge moet wees, want jy weet nooit wanneer dit met jou kan gebeur nie.”